Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 224. Statuta Osnovne škole Ivanska, Školski odbor Osnovne škole Ivanska, na sjednici održanoj 18.03.2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA U OSNOVNOJ ŠKOLI IVANSKA**

1. **OPĆE ODREDBE**

***Predmet pravilnika***

Članak 1.

Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi Ivanska (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Ured državne uprave, imenovanje Povjerenstva za vrednovanje kandidata i djelokrug rada Povjerenstva te dostava izvješća ravnatelju Škole o provedenom postupku.

Članak 2.

Na ravnatelja Škole ne primjenjuju se odredbe ovog Pravilnika.

***Rodna jednakost***

Članak 3.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PROVEDBE NATJEČAJA I VREDNOVANJA KANDITATA**

***Zasnivanje radnog odnosa u Školi***

Članak 4.

(1) Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi

(u daljnjem tekstu: Zakon), drugim zakonima i propisima.

(2) Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

***Objava i sadržaj natječaja***

Članak 5.

(3) Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje

te mrežnoj stranici i oglasnoj ploči Škole.

(4) Rok za primanje prijava kandidata na natječaj je osam dana od dana objave natječaja na mrežnoj stranici / oglasnoj ploči Hrvatskog zavoda za zapošljavanje i mrežnoj stranici /oglasnoj ploči Škole. Natječaj treba sadržavati:

- naziv i sjedište Škole,

- mjesto rada i naziv radnog mjesta za koje se raspisuje natječaj,

- tjedno radno vrijeme i vrijeme na koje se sklapa ugovor o radu,

- opće i posebne uvjete za radno mjesto za koje se raspisuje natječaj,

- naznaku priloga/dokumentacije kojom se dokazuje ispunjenost uvjeta za radno mjesto za koje je

raspisan natječaj,

- obvezu testiranja kandidata,

- naznaku zapreka za zasnivanje radnog odnosa u Školi iz članka 106. Zakona i naznaku dokaza

koji se prilaže,

- napomenu da je kandidat koji se poziva na pravo prednosti pri zapošljavanju temeljem posebnog

zakona obvezan uz prijavu priložiti svu propisanu dokumentaciju prema posebnom zakonu,

- naznaku poveznice na internetskoj stranici Ministarstva hrvatskih branitelja na kojoj su navedeni

dokazi potrebni za ostvarivanje prava prednosti pri zapošljavanju temeljem Zakona o hrvatskim

braniteljima iz Domovinskog rata i njihovih obitelji,

- naznaku da će se kandidatom prijavljenim na natječaj smatrati samo osoba koja podnese pravodobnu

i potpunu prijavu te ispunjava formalne uvjete iz natječaja,

- naznaku probnog rada ako se ugovora,

- rok za podnošenje prijava,

- naznaku da se na natječaj mogu javiti osobe oba spola,

- naznaku da je prijavu potrebno vlastoručno potpisati,

- naznaku web-stranice Škole na kojoj će se objaviti područje povjere (pravni i drugi izvori za

pripremu kandidata za testiranje), rok za objavu vremena i mjesta održavanja testiranja, te vrijeme

i mjesto održavanja testiranja,

- naznaku o načinu dostavljanja prijave i adresu Škole na koju se podnose prijave,

- naznaku da se isprave prilažu u neovjerenoj preslici,

- naznaku u kojem se roku i na koji način kandidati obavještavaju o rezultatima natječaja.

***Prava i obveze kandidata***

Članak 6.

(1) Osoba koja se pravovremeno prijavi na natječaj i priloži dokaze o ispunjavanju uvjeta iz natječaja smatra se kandidatom.

(2) Kandidat isprave može priložiti u neovjerenoj preslici, a prije izbora kandidat će predočiti izvornik.

(3) Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja i Škola ju ne obavještava o razlozima zašto se ne smatra kandidatom natječaja.

(4) Škola je obvezna kandidatu koji je osoba s invaliditetom prilikom provedbe testiranja i intervjua osigurati odgovarajuću razumnu prilagodbu.

***Povjerenstvo za vrednovanje kandidata***

Članak 7.

(1) Povjerenstvo za vrednovanje kandidata prijavljenih na natječaj i kandidata koje je u Školu uputio

Ured državne uprave (u daljnjem tekstu: Povjerenstvo) imenuje odlukom ravnatelj Škole.

(2) Povjerenstvo ima tri člana.

(3) Članovi Povjerenstva imenuju se iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata potrebnih za raspisano radno mjesto.

(4) Član povjerenstva ne može biti osoba koja je s kandidatom u srodstvu.

(5) Ravnatelj Škole može biti član Povjerenstva.

Članak 8.

(1) Povjerenstvo obavlja slijedeće poslove:

- utvrđuje koje su prijave na natječaj pravodobne i potpune,

- utvrđuje listu kandidata prijavljenih na natječaj odnosno kandidata koje je u Školu uputio Ured državne uprave i ispunjavaju formalne uvjete iz natječaja radi pozivanja na testiranje i intervju,

- priprema područja provjere, pravne i druge izvore za pripremu kandidata za testiranje odnosno utvrđuje sadržaj testiranja,

- utvrđuje vrijeme i mjesto održavanja testiranja te vrijeme trajanja testiranja,

- najmanje tri dana prije dana određenog za testiranje na web stranicu Škole stavlja obavijest i upute

o područjima provjere za pripremu kandidata, te vrijeme i mjesto održavanja testiranja,

-provodi testiranje i objavljuje na web stranici Škole rezultat testiranja i poziv na razgovor (intervju) kandidata koji su zadovoljili na testiranju, u skladu s propisima o zaštiti osobnih podataka,

- provodi razgovor (intervju) s kandidatima,

- utvrđuje rang-listu kandidata i sastavlja izvješće o provedenom postupku vrednovanja kandidata.

***Vrednovanje kandidata***

Članak 9.

(1) Vrednovanje kandidata provodi se pisanom provjerom kandidata putem testiranja i razgovora s kandidatom (intervju), a vrednuje se bodovima.

(2) Svaki član Povjerenstva vrednuje rezultat provjere kandidata koji je pristupio testiranju bodovima od 0 do 10 bodova i razgovoru (intervju) od 0 do 10 bodova.

(3) Osoba koja nije pristupila testiranju i/ili intervjuu ne smatra se kandidatom.

Pisana provjera (testiranje)

Članak 10.

(1) Testiranju mogu pristupiti kandidati s liste kandidata iz članka 8. stavka 1. podstavka 2. ovog Pravilnika.

(2) Nakon obavljenog testiranja kandidata svaki član Povjerenstva utvrđuje rezultat testiranja za svakog kandidata koji je pristupio testiranju bodovima od 0 do 10 bodova.

(2) Smatra se da je kandidat zadovoljio na testiranju ako je ostvario najmanje 50% bodova od ukupnog broja bodova svih članova Povjerenstva.

(3) Kandidat koji ne zadovolji na testiranju ne ostvaruje pravo na pristup razgovoru (intervjuu).

Razgovor (intervju)

Članak 11.

(1) Na razgovor s Povjerenstvom pozivaju se kandidati koji ostvare pravo na pristup razgovoru.

(2) Povjerenstvo u razgovoru s kandidatom utvrđuje znanja, sposobnosti, interese i motivaciju kandidata za rad u Školi u skladu s opisom i popisom poslova radnog mjesta za koje se natječe.

(3) Svaki član Povjerenstva vrednuje rezultat razgovora (intervjua) bodovima od 0 do 10 bodova.

(4) Smatra se da je kandidat zadovoljio na razgovoru (intervjuu) ako je ostvario najmanje 50% bodova od ukupnog broja bodova svih članova Povjerenstva.

***Rang-lista i izvješće o provedenom postupku***

Članak 12.

(1) Povjerenstvo utvrđuje rang-listu kandidata prema ukupnom broju bodova ostvarenih na testiranju

i intervjuu.

(2) Povjerenstvo dostavlja ravnatelju Škole izvješće o provedenom postupku, koje potpisuje svaki

član Povjerenstva.

(3) Uz izvješće se prilaže rang-lista kandidata.

Članak 13.

U slučaju da dva ili više kandidata koji ispunjavaju uvjete za određeno radno mjesto imaju isti broj bodova na temelju kriterija iz članka 12. stavka 1. Povjerenstvo će koristiti kriterije iz članka 2. i 3. Pravilnik o kriterijima za donošenje odluke o prednosti pri zapošljavanju zajedničkog povjerenstva

na razini države Ministarstva znanosti i obrazovanja i Sindikata hrvatskih učitelja od 10.7.2017.god.

***Stupanje na snagu***

Članak 14.

Ovaj Pravilnik stupa na snagu danom dobivanja suglasnosti Ureda državne uprave u Bjelovarsko – bilogorskoj županiji i objavljuje se na oglasnoj ploči i mrežnoj stranici škole.

Predsjednica Školskog odbora:

Marina Petrić

Suglasnost Ureda državne uprave u Bjelovarsko-bilogorskoj županiji, Službe za društvene djelatnosti dobivena je dana 11. travnja 2019., (KLASA: 602-02/12-01/39;URBROJ: 2103-05/4-19-4).

Ravnateljica:

Nada Veselski, prof.